*Likumprojekts*

**Grozījumi Iepakojuma likumā**

Izdarīt Iepakojuma likumā (Latvijas Republikas Saeimas un Ministru Kabineta Ziņotājs, 2002, 3.nr.; 2005, 11.nr.; Latvijas Vēstnesis, 2010, 205.nr.; 2011, 93.nr.; 2016, 241.nr.) šādus grozījumus:

1. Papildināt 1. pantu ar 9., 10., 11. un 12. punktu šādā redakcijā:

“9) plastmasas iepirkumu maisiņi – iepirkumu maisiņi ar vai bez roktura, kuri izgatavoti no plastmasas un patērētājiem tiek nodrošināti preču vai ražojumu tirdzniecības vietās;

10) vieglās plastmasas iepirkumu maisiņi – iepirkumu maisiņi, kas izgatavoti no plastmasas un kuru materiāla biezums nepārsniedz 50 mikronus;

11) ļoti vieglās plastmasas iepirkumu maisiņi – iepirkumu maisiņi, kuri izgatavoti no plastmasas un kuru materiāla biezums nepārsniedz 15 mikronus, un kuri nepieciešami higiēnas nolūkos vai paredzēti vaļējas pārtikas primārai iepakošanai, kad to izmantošana palīdz novērst pārtikas izšķērdēšanu;

12) oksonoārdāmas plastmasas iepirkumu maisiņi ‑ plastmasas iepirkumu maisiņi, kas izgatavoti no plastmasas materiāla, kurā ir piedevas, kas paātrina plastmasas materiāla sadalīšanos sīkās sastāvdaļās.”

2. Papildināt 12. pantu ar 5. punktu šādā redakcijā:

“5) plastmasas iepirkumu maisiņu patēriņa samazināšana.”

3. Papildināt likumu ar 12.1 pantu šādā redakcijā:

“12.1 Plastmasas iepirkumu maisiņu patēriņa samazināšanas nodrošināšanai:

1) no 2019. gada 1. janvāra komersanti tirdzniecības vietās plastmasas, tai skaitā vieglās plastmasas un oksonoārdāmas plastmasas, iepirkumu maisiņus patērētājiem neizsniedz bez maksas, izņemot ļoti vieglās plastmasas iepirkumu maisiņus, kas pilda primārā iepakojuma funkciju un atrodas tiešā saskarē ar produktu;

2) no 2025. gada 1. janvāra komersanti tirdzniecības vietās aizvieto vieglās plastmasas iepirkumu maisiņus, kas nav izgatavoti no bioloģiski noārdāmas plastmasas, izņemot ļoti vieglās plastmasas iepirkumu maisiņus, ar iepakojumu no papīra un kartona vai citu dabisko šķiedru un bioplatmasas izejmateriāliem;

3) no 2025. gada 1. janvāra komersanti tirdzniecības vietās informē patērētājus par plastmasas maisiņu, kas pilda primārā iepakojuma funkciju, un plastmasas iepirkumu maisiņu patēriņa samazināšanas nepieciešamību un alternatīviem iepakojuma veidiem.”

4. Papildināt 15. panta otro daļu ar 4. punktu šādā redakcijā:

“4) Ministru kabineta noteiktajā kārtībā reizi kalendārajā gadā sniedz Vides aizsardzības un reģionālās attīstības ministrijas padotībā esošajai iestādei informāciju par izlietotā iepakojuma veidiem un apjomiem attiecīgajā administratīvajā teritorijā, kurus tas nenodod atkritumu apsaimniekotajam, kurš izraudzīts saskaņā ar normatīvajiem aktiem par atkritumu apsaimniekošanu.”

5. Papildināt pārejas noteikumus ar 5. punktu šādā redakcijā:

“5. Šā likuma 15. panta otrās daļas 4. punkts stājas spēkā 2019. gada 1. janvārī. Šā punktā minēto informāciju komersanti pirmo reizi sniedz par 2018. gadu.

6. Papildināt informatīvo atsauci uz Eiropas Savienības direktīvām ar 4. punktu šādā redakcijā:

”4) Eiropas Parlamenta un Padomes 2015. gada 29. aprīļa direktīvas 2015/720/ES, ar ko groza direktīvu 94/62/EK attiecībā uz vieglās plastmasas iepirkumu maisiņu patēriņa samazināšanu.”

Vides aizsardzības un

reģionālās attīstības ministrs Kaspars Gerhards